CELEX: 32017R1943
Language: hu
Date: 2016-07-14 00:00:00
Title: A Bizottság (EU) 2017/1943 felhatalmazáson alapuló rendelete (2016. július 14.) a 2014/65/EU európai parlamenti és tanácsi irányelvnek a befektetési vállalkozások engedélyezésére vonatkozó információkat és követelményeket meghatározó szabályozástechnikai standardok tekintetében történő kiegészítéséről (EGT-vonatkozású szöveg. )

26.10.2017   
            
            
               HU
            
            
               Az Európai Unió Hivatalos Lapja
            
            
               L 276/4
            
         A BIZOTTSÁG (EU) 2017/1943 FELHATALMAZÁSON ALAPULÓ RENDELETE
   (2016. július 14.)
   a 2014/65/EU európai parlamenti és tanácsi irányelvnek a befektetési vállalkozások engedélyezésére vonatkozó információkat és követelményeket meghatározó szabályozástechnikai standardok tekintetében történő kiegészítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról szóló, 2014. május 15-i 2014/65/EU európai parlamenti és tanácsi irányelvre (1) és különösen annak 7. cikke (4) bekezdésére,
   mivel:
   
               (1)
            
            
               Annak érdekében, hogy az illetékes hatóságok alapos értékelést végezhessenek a befektetési vállalkozások engedélyének megadására és engedélykérelmeik elutasítására vonatkozó eljárás részeként, a kérelmező számára elő kell írni, hogy az engedély iránti kezdeti kérelem időpontjában nyújtson be pontos információkat az illetékes hatóságnak. Az illetékes hatóságnak fenn kell tartania azon jogát, hogy további tájékoztatást kérjen a kérelmezőtől az értékelési eljárás során a 2014/65/EU irányelvben meghatározott kritériumokkal és határidőkkel összhangban.
            
         
               (2)
            
            
               Annak biztosítása érdekében, hogy az illetékes hatóság általi értékelés pontos információkon alapuljon, elengedhetetlen, hogy a kérelmező benyújtsa vállalati dokumentumainak másolatát, beleértve az alapító okiratának, szabályzatának és alapszabályának hitelesített másolatát, valamint a vállalkozás nemzeti cégnyilvántartásba való bejegyzésének másolatát.
            
         
               (3)
            
            
               A kérelmezőnek be kell nyújtania a rendelkezésre álló tőkeforrásokra, többek között a tőkebevonás során a pénzügyi források áthelyezéséhez alkalmazott eszközökre vonatkozó információt, hogy az illetékes hatóságok értékelhessék, hogy a pénzügyi bűncselekmények területét érintő minden vonatkozó követelménynek megfelelnek-e.
            
         
               (4)
            
            
               Előfordulhat, hogy az újonnan alapított szervezetek a kérelem benyújtásakor csak arról tudnak információt adni, hogy hogyan vonnak majd be tőkét, valamint hogy milyen típusú és összegű tőkét vonnak be. Mindazonáltal az engedély megszerzése céljából az engedély megadása előtt be kell nyújtani az illetékes hatóságoknak a befizetett részvénytőke és más típusú bevont tőke bizonyítékát, a tőkeforrásokra vonatkozó információkkal együtt. Ez a bizonyíték magában foglalhatja az érintett tőkeinstrumentumok és a kapcsolódó banki kivonatok másolatát.
            
         
               (5)
            
            
               Annak érdekében, hogy az illetékes hatóságok értékelni tudják azon személy jó hírnevét, aki a javasolt befolyásoló részesedéssel rendelkező részvényesek és tagok közül irányítani fogja a befektetési vállalkozás üzleti tevékenységét, elő kell írni a kérelmező számára, hogy szolgáltasson információkat ezekről a személyekről.
            
         
               (6)
            
            
               A befektetési vállalkozás üzleti tevékenységét irányító személyek tapasztalatának értékelése céljából a kérelmezőnek az illetékes hatóságok rendelkezésére kell bocsátania a vezető testület tagjainak és az üzleti tevékenységet ténylegesen irányító személyeknek a releváns képzésére és szakképzésére, szakmai tapasztalatára, valamint kapcsolódó hatásköreikre és meghatalmazottjaikra vonatkozó információkat.
            
         
               (7)
            
            
               A kérelmezőnek be kell nyújtania a befektetési vállalkozást érintő pénzügyi információkat az illetékes hatóságnak, hogy az értékelhesse az adott befektetési vállalkozás pénzügyi stabilitását.
            
         
               (8)
            
            
               Mivel az újonnan alapított vállalkozások a kérelem benyújtásának időpontjában esetleg még nem tudnak információt adni a könyvvizsgálókról; az ilyen kérelmezőket mentesíteni kell ennek az információnak az illetékes hatóság számára való biztosítása alól, kivéve, ha már kijelölték a könyvvizsgálókat.
            
         
               (9)
            
            
               A befektetési vállalkozás szervezeti felépítésének értékelése szempontjából releváns információknak magukban kell foglalniuk a belső kontrollrendszerre, az összeférhetetlenségek felfedésére irányuló intézkedésekre és az ügyféleszközök védelmét szolgáló intézkedésekre vonatkozó adatokat, hogy az illetékes hatóság értékelni tudja, hogy az adott befektetési vállalkozás teljesíteni tudja-e a 2014/65/EU irányelv 16. cikke szerinti kötelezettségeit.
            
         
               (10)
            
            
               Az illetékes nemzeti hatóságok természetes személyt vagy egyetlen természetes személy által irányított jogi személyt is engedélyezhetnek befektetési vállalkozásként. Ezért indokolt meghatározni azon befektetési vállalkozások irányítására alkalmazandó engedélyezési követelményeket, amelyek természetes személyek, vagy egyetlen természetes személy által irányított jogi személyek.
            
         
               (11)
            
            
               Az engedélyezési eljárás tekintetében a jogbiztonság, egyértelműség és kiszámíthatóság biztosítása érdekében indokolt, hogy azok a kritériumok, amelyek alapján az illetékes hatóságok egy befektetési vállalkozás engedélyezése során értékelik a befolyásoló részesedéssel rendelkező részvényesek vagy tagok alkalmasságát, ugyanazok a kritériumok legyenek, mint amelyeket a 2014/65/EU irányelv 13. cikke a szándékolt részesedésszerzés értékelésére vonatkozóan meghatároz. Az illetékes hatóságoknak a befolyásoló részesedéssel rendelkező részvényesek vagy tagok alkalmasságát és a vállalkozás pénzügyi stabilitását mindenekelőtt a befektetési vállalkozás üzleti tevékenységét irányító személyek jó hírnevével és tapasztalatával, valamint a vállalkozás pénzügyi stabilitásával kapcsolatos kritériumok figyelembevételével kell értékelniük.
            
         
               (12)
            
            
               A felügyeleti funkciók hatékony gyakorlását esetleg gátló akadályok azonosítása érdekében az illetékes hatóságoknak figyelembe kell venniük a befektetési vállalkozás csoportstruktúrájának összetettségét és átláthatóságát, a csoporthoz tartozó vállalkozások földrajzi helyzetét és a csoporthoz tartozó vállalkozások által végzett tevékenységeket.
            
         
               (13)
            
            
               A személyes adatoknak a tagállamok által e rendelet alkalmazásában történő feldolgozására a 95/46/EK európai parlamenti és tanácsi irányelv (2) alkalmazandó.
            
         
               (14)
            
            
               . A következetesség és a pénzügyi piacok zavartalan működése érdekében az e rendeletben megállapított rendelkezéseket és a 2014/65/EU irányelvet átültető kapcsolódó nemzeti rendelkezéseket azonos időponttól kell alkalmazni.
            
         
               (15)
            
            
               Ez a rendelet az Európai Értékpapírpiaci Hatóság (ESMA) által a Bizottsághoz benyújtott szabályozástechnikai standardtervezeteken alapul.
            
         
               (16)
            
            
               Az (ESMA) az 1095/2010/EU európai parlamenti és tanácsi rendelet (3) 10. cikkével összhangban nyilvános konzultációt folytatott, elemezte a felmerülő esetleges költségeket és hasznot, és kikérte az említett rendelet 37. cikke alapján létrehozott Értékpapírpiaci Érdekképviseleti Csoport véleményét,
            
         ELFOGADTA EZT A RENDELETET:
   1. cikk
   Általános információk
   A 2014/65/EU irányelv II. címének megfelelően befektetési vállalkozásként történő engedélyezésért folyamodó kérelmezőnek olyan kérelmet kell benyújtania az illetékes hatóságnak, amely tartalmazza a következő általános információkat:
   
               a)
            
            
               a neve (beleértve a hivatalos nevét, és minden más használandó kereskedelmi nevét); jogi struktúrája (többek között arra vonatkozó információ, hogy jogi személy, vagy ha a nemzeti jog engedélyezi, természetes személy lesz-e), a központi ügyviteli hely, valamint – létező vállalkozások esetében – a bejegyzett székhely címe; elérhetőségek; nemzeti azonosító száma, amennyiben van ilyen; valamint:
               
                           i.
                        
                        
                           belföldi fióktelepek esetében: információ a fióktelep működési helyéről;
                        
                     
                           ii.
                        
                        
                           belföldi függő ügynökök esetében: a függő ügynökök alkalmazására irányuló szándékára vonatkozó információk;
                        
                     
         
               b)
            
            
               a nyújtandó befektetési szolgáltatások és végzendő tevékenységek, kiegészítő szolgáltatások és pénzügyi eszközök listája, valamint hogy sor kerül-e ügyfelek pénzügyi eszközeinek és pénzeszközeinek tartására (akár ideiglenesen is);
            
         
               c)
            
            
               a vállalati dokumentumok másolatai és a nemzeti cégnyilvántartásba való bejegyzés bizonyítéka, ahol alkalmazandó.
            
         2. cikk
   A tőkére vonatkozó információk
   A 2014/65/EU irányelv II. címének megfelelően befektetési vállalkozásként történő engedélyezésért folyamodó kérelmezőnek az illetékes hatóság számára információkat, és adott esetben bizonyítékot kell szolgáltatnia a rendelkezésére álló tőkeforrásokról. Az információnak magában kell foglalnia a következőket:
   
               a)
            
            
               magán pénzügyi források felhasználásának részletei, beleértve az ilyen források eredetét és rendelkezésre állását;
            
         
               b)
            
            
               tőkeforrásokhoz és pénzügyi piacokhoz való hozzáférés részletei, ideértve a kibocsátott vagy kibocsátandó pénzügyi eszközök részleteit;
            
         
               c)
            
            
               a bevont tőkével kapcsolatos releváns megállapodások és szerződések;
            
         
               d)
            
            
               kölcsönforrások felhasználására vagy várható felhasználására vonatkozó információk, ideértve az érintett hitelezők nevét és a nyújtott vagy nyújtandó hiteleszközökre vonatkozó részleteket, beleértve lejárati időpontokat, futamidőket, biztosítékokat és garanciákat, a kölcsönforrások (vagy várhatóan kölcsönvett források) eredetére vonatkozó információval együtt, ha a hitelező nem felügyelt pénzügyi intézmény;
            
         
               e)
            
            
               a pénzügyi források vállalkozásnak történő átadásának módjára vonatkozó részletek, ideértve az ilyen pénzeszközök átadására használt hálózatot.
               A b) pont alkalmazásában a bevont tőke típusaira vonatkozó információnak – ha releváns – az 575/2013/EU rendelet szerint meghatározott tőketípusokra kell hivatkoznia, különösen, hogy a tőke tartalmaz-e elsődleges alapvető tőkeelemeket, kiegészítő alapvető tőkeelemeket vagy járulékos tőkeelemeket.
            
         3. cikk
   A részvényesekre vonatkozó információk
   A 2014/65/EU irányelv II. címének megfelelően befektetési vállalkozásként történő engedélyezésért folyamodó kérelmezőnek a következő információkat kell az illetékes hatóság rendelkezésére bocsátania a részvényeseiről:
   
               a)
            
            
               a befektetési vállalkozásban közvetlen vagy közvetett befolyásoló részesedéssel rendelkező személyek listája, valamint e részesedések összege, és közvetett részesedés esetén azon személy neve, akin keresztül a részt birtokolják, valamint a végső tulajdonos neve;
            
         
               b)
            
            
               a befektetési vállalkozásban (közvetlen vagy közvetett) befolyásoló részesedéssel rendelkező személyek esetében a 2004/39/EK és 2014/65/EU európai parlamenti és tanácsi rendeletnek a részesedést szerezni kívánó személyek által egy befektetési vállalkozásban tervezett befolyásolórészesedés-szerzésnek a bejelentésébe foglalandó információk kimerítő jegyzékére vonatkozó szabályozástechnikai standardok tekintetében történő kiegészítéséről szóló, 2017. július 11-i (EU) 2017/1946 felhatalmazáson alapuló bizottsági rendelet (4) 3., 4. és 5. cikkével összhangban a befektetési vállalkozásban részesedés szerzése és a befolyásoló részesedés növelése esetén a részesedést szerezni kívánó személytől megkövetelt dokumentáció;
            
         
               c)
            
            
               egy csoport tagjait képező vállalati részvényesek esetében a csoport szervezeti ábrája a csoporton belüli minden egyes vállalkozás fő tevékenységeinek megjelölésével, a csoporton belüli szabályozott vállalkozások megnevezése és az érintett felügyeleti hatóságok nevei, valamint a csoporthoz tartozó pénzügyi vállalkozások és a csoporthoz tartozó egyéb nem pénzügyi vállalkozások közötti kapcsolat.
            
         
               d)
            
            
               A b) pont alkalmazásában, amennyiben a befolyásoló részesedés tulajdonosa nem természetes személy, a dokumentációnak a vezető testület minden tagjára és a vezérigazgatóra, vagy bármely más ezekkel egyenértékű feladatot ellátó személyre is ki kell terjednie.
            
         4. cikk
   A vezető testületre és az üzleti tevékenységet irányító személyekre vonatkozó információk
   A 2014/65/EU irányelv II. címének megfelelően befektetési vállalkozásként történő engedélyezésért folyamodó kérelmezőnek a következő információkat kell az illetékes hatóság rendelkezésére bocsátania:
   
               a)
            
            
               a vezető testület tagjai és az üzleti tevékenységeket ténylegesen irányító személyek, valamint kapcsolódó hatásköreik és meghatalmazottjaik tekintetében:
               
                           i.
                        
                        
                           személyes adatok, beleértve a személy nevét, születési idejét és helyét, nemzeti személyazonosítási számát, ha van ilyen, címét és kapcsolatfelvételi adatait;
                        
                     
                           ii.
                        
                        
                           a pozíció, amelyre az adott személyt kinevezték vagy ki fogják nevezni;
                        
                     
                           iii.
                        
                        
                           önéletrajz, feltüntetve a vonatkozó iskolai végzettséget és szakképzettséget, szakmai tapasztalatokat, ideértve azon szervezetek neveit, ahol az illető dolgozott, valamint a betöltött funkciók jellegét és időtartamát, különös tekintettel a betölteni kívánt pozíció területén folytatott bármely tevékenységre; e tevékenységek ismertetésekor az előző 10 évben betöltött pozíciókra vonatkozóan részletezni kell minden delegált jogkört és belső döntéshozatali jogkört és az ellenőrzés alá tartozó működési területeket;
                        
                     
                           iv.
                        
                        
                           az adott személy jó hírnevére és tapasztalataira vonatkozó dokumentáció, például referenciaszemélyek listája a kapcsolatfelvételi adatokkal együtt, és ajánlólevelek;
                        
                     
                           v.
                        
                        
                           a bűnügyi nyilvántartás adatai, és bűnügyi nyomozásokra és büntetőeljárásokra vonatkozó információk, vonatkozó polgári és közigazgatási ügyek, valamint ellenük indított fegyelmi ügyek (ideértve vállalatigazgatói minőségben történő kizárást, a csődöt, a fizetésképtelenségi és hasonló eljárásokat), mindenekelőtt hivatalos tanúsítvány révén (ha és amennyiben rendelkezésre áll a vonatkozó tagállamtól vagy harmadik országtól) vagy más egyenértékű dokumentum révén; folyamatban lévő vizsgálatok esetében az információk megadhatók egy nyilatkozattal;
                        
                     
                           vi.
                        
                        
                           információk egy szakma, üzleti tevékenység vagy foglalkozás végzésére vonatkozó bejegyzés, felhatalmazás, tagság vagy engedély megtagadásáról; vagy ilyen bejegyzés, felhatalmazás, tagság vagy engedély visszavonásáról, bevonásáról vagy megszüntetéséről; vagy szabályozói vagy állami szerv, vagy szakmai testület vagy szövetség általi kizárásról;
                        
                     
                           vii.
                        
                        
                           információk a munkaviszonyból vagy bizalmi állásból, bizalmi vagyonkezelői viszonyból való elbocsátásról vagy hasonló helyzetről;
                        
                     
                           viii.
                        
                        
                           arra vonatkozó információ, hogy felvásárlóként vagy az üzleti tevékenységet irányító személyként jó hírnevének és tapasztalatának értékelését már elvégezték-e (beleértve az értékelés dátumát, az adott hatóság azonosítását és az értékelés eredményének igazolását);
                        
                     
                           ix.
                        
                        
                           az adott személy és közeli rokonai pénzügyi és nem pénzügyi érdekeltségeinek vagy a vezetőtestület tagjaival és ugyanazon intézménynél, az anyaintézménynél és leányvállalatoknál kulcspozíciót betöltő személyekkel, valamint részvényesekkel való kapcsolatainak leírása;
                        
                     
                           x.
                        
                        
                           a vezető testület tagjai alkalmasságára vonatkozó, maga a kérelmező által végzett értékelés eredményének részletei;
                        
                     
                           xi.
                        
                        
                           a személy vállalkozáson belüli feladatkörének végrehajtására fordított minimális időre vonatkozó információ (éves és havi megjelölés);
                        
                     
                           xii.
                        
                        
                           a tagok feladatkörükkel való kezdeti megismertetésére és képzésére fordított humán- és pénzügyi erőforrásokra vonatkozó információk (éves megjelölés);
                        
                     
                           xiii.
                        
                        
                           az adott személy által jelenleg betöltött ügyvezető és nem ügyvezető igazgatói pozíciók felsorolása.
                        
                     Az a) pont ix. alpontja alkalmazásában a pénzügyi érdekek magukban foglalják a hitelműveleteket, garanciákat és biztosítékokat, míg a nem pénzügyi érdekek magukban foglalhatják a családi vagy szoros kapcsolatokat.
            
         
               b)
            
            
               a belső vezető és ellenőrző testületek személyzete.
            
         5. cikk
   Pénzügyi információk
   A 2014/65/EU irányelv II. címének megfelelően befektetési vállalkozásként történő engedélyezésért folyamodó kérelmezőnek a következő információkat kell az illetékes hatóság rendelkezésére bocsátania a pénzügyi helyzetéről:
   
               a)
            
            
               előzetes információk egyéni és ahol alkalmazandó, konszolidált csoportszinten és szubkonszolidált szinten, beleértve a következőket:
               
                           i.
                        
                        
                           az első három pénzügyi évre vonatkozó előzetes számviteli tervek, beleértve a következőket:
                           
                                       —
                                    
                                    
                                       előzetes mérlegtervek,
                                    
                                 
                                       —
                                    
                                    
                                       előzetes eredménykimutatások vagy jövedelmi kimutatások;
                                    
                                 
                     
                           ii.
                        
                        
                           a fenti előrejelzések tervezéséhez használt feltételezések, valamint a számadatok magyarázatai, többek között az ügyfelek várható száma és típusa, az ügyletek/megbízások várható volumene, a várhatóan kezelt eszközök;
                        
                     
                           iii.
                        
                        
                           ahol alkalmazandó, a vállalkozásnak az 575/2013/EU európai parlamenti és tanácsi rendelet (5) szerinti tőkekövetelményének és likviditási követelményének előzetes számításai, valamint az előzetes tőkemegfelelési mutató az első évre vonatkozóan;
                        
                     
         
               b)
            
            
               a már működő vállalkozások esetében a kötelező beszámoló egyéni szinten, és adott esetben konszolidált csoportszinten és szubkonszolidált szinten az elmúlt három pénzügyi időszakra vonatkozóan, külső könyvvizsgáló által jóváhagyva, amennyiben a pénzügyi kimutatásokat könyvvizsgáló ellenőrzi, beleértve a következőket:
               
                           i.
                        
                        
                           a mérleg;
                        
                     
                           ii.
                        
                        
                           az eredménykimutatás vagy jövedelmi kimutatás;
                        
                     
                           iii.
                        
                        
                           az éves jelentések és pénzügyi mellékletek, valamint a vállalkozás pénzügyi kimutatásai szempontjából releváns adott terület vonatkozó cégbíróságánál vagy hatóságánál nyilvántartásba vett minden egyéb dokumentum, és adott esetben a vállalkozás könyvvizsgálójának az elmúlt három évre, vagy a tevékenység megkezdése óta eltelt időre vonatkozó jelentése;
                        
                     
         
               c)
            
            
               az 575/2013/EU rendelet szerinti összevont alapú felügyelet hatókörére vonatkozó elemzés, beleértve az arra vonatkozó információt, hogy a csoporthoz tartozó mely vállalkozások tartoznak az összevont alapú felügyelet követelményeinek körébe az engedélyezést követően és a csoporton belül mely szinten lesznek alkalmazandók ezek a követelmények teljes körűen vagy szubkonszolidált alapon.
            
         6. cikk
   A vállalkozás szervezetére vonatkozó információk
   A 2014/65/EU irányelv II. címének megfelelően befektetési vállalkozásként történő engedélyezésért folyamodó kérelmezőnek a következő információkat kell az illetékes hatóság rendelkezésére bocsátania a szervezetéről:
   
               a)
            
            
               a következő három évre szóló induló üzleti terv, beleértve a tervezett szabályozott és nem szabályozott tevékenységekre vonatkozó információkat, a földrajzi elhelyezkedést és a befektetési vállalkozás által végzendő tevékenységeket. Az üzleti tervben szereplő releváns információ a következőket foglalja magában:
               
                           i.
                        
                        
                           a leendő ügyfelek és a megcélzott befektetők lakóhelye;
                        
                     
                           ii.
                        
                        
                           marketing- és reklámtevékenységek és intézkedések, beleértve az ajánlati és a reklámanyagok nyelveit; azon tagállamok azonosítása, amelyekben a reklámok a legláthatóbbak és leggyakoribbak; a reklámanyagok típusa (annak felmérésére, hogy hol lesz leginkább kiterjedt a tényleges marketing);
                        
                     
                           iii.
                        
                        
                           a közvetlen értékesítők, pénzügyi befektetési tanácsadók és forgalmazók személyazonossága, tevékenységük földrajzi elhelyezkedése;
                        
                     
         
               b)
            
            
               a vállalkozás könyvvizsgálóinak adatai, ha az engedély kérelmezésének időpontjában rendelkezésre állnak;
            
         
               c)
            
            
               a vállalkozás szervezeti felépítése és belső kontrollrendszerei, többek között:
               
                           i.
                        
                        
                           a belső (vezető és felügyeleti) funkciók vezetőinek személyes adatai, beleértve a részletes önéletrajzot, feltüntetve a vonatkozó iskolai végzettséget és szakképzettséget, valamint a szakmai tapasztalatot;
                        
                     
                           ii.
                        
                        
                           a különböző tervezett tevékenységekhez rendelt (mindenekelőtt humán és technikai) erőforrások leírása;
                        
                     
                           iii.
                        
                        
                           az ügyfelek pénzügyi eszközeinek és pénzeszközeinek tartásával kapcsolatos információ, részletezve az ügyféleszközök védelmére szolgáló intézkedéseket (amennyiben a pénzügyi eszközöket és pénzeszközöket letétkezelőnél tartják, a letétkezelő neve, és a kapcsolódó szerződések);
                        
                     
                           iv.
                        
                        
                           annak ismertetése, hogy a vállalkozás hogyan fogja teljesíteni a rá vonatkozó prudenciális és üzleti magatartási követelményeket.
                        
                     
         
               d)
            
            
               a székhely szerinti tagállam befektetővédelmi rendszerének tagjává válása érdekében a befektetési vállalkozás által benyújtott kérelem státusára vonatkozó információ, vagy a befektetővédelmi rendszerbeli tagság bizonyítéka, ha rendelkezésre áll;
            
         
               e)
            
            
               a kiszervezett (kiszervezni szándékozott) funkciók, szolgáltatások vagy tevékenységek listája, valamint a külső szolgáltatókkal kötött vagy tervezett szerződések listája, és a kiszervezett funkciók, szolgáltatások vagy tevékenységek ellenőrzéséhez rendelt (mindenekelőtt humán és technikai, valamint a belsőkontroll-rendszerhez tartozó) erőforrások felsorolása;
            
         
               f)
            
            
               a befektetési és kiegészítő szolgáltatások nyújtása során felmerülő összeférhetetlenségek azonosítására, és megelőzésére vagy kezelésére irányuló intézkedések, valamint a termékirányítási szabályok leírása;
            
         
               g)
            
            
               a vállalkozás tevékenységeinek nyomon követését szolgáló rendszerek leírása, beleértve a készenléti rendszereket, ha vannak, valamint amennyiben a vállalkozás algoritmikus kereskedést kíván folytatni és/vagy közvetlen elektronikus hozzáférést nyújtani, a rendszerek és kockázat-ellenőrzések;
            
         
               h)
            
            
               a megfelelési, belsőkontroll- és kockázatkezelési rendszerekre vonatkozó információk (nyomonkövetési rendszer, belső ellenőrzés, és a tanácsadási és segítségnyújtási funkciók).
            
         
               i.
            
            
               a pénzmosás és terrorizmus finanszírozása kockázatának értékelésére és kezelésére szolgáló rendszerek részletei;
            
         
               j)
            
            
               üzletmenet-folytonossági tervek, beleértve a rendszereket és a humánerőforrást (kulcsszemélyzet);
            
         
               k)
            
            
               nyilvántartás-kezelési, nyilvántartás-vezetési és nyilvántartás-megőrzési szabályzatok;
            
         
               l)
            
            
               a vállalkozás eljárási kézikönyvének leírása.
            
         7. cikk
   Általános követelmények
   (1)   A székhely szerinti tagállam illetékes hatóságához az 1. és 6. cikkben meghatározottak szerint benyújtandó információnak mind a vállalkozás központi ügyviteli helyére, mind a fióktelepeire és függő ügynökeire ki kell terjednie.
   (2)   A székhely szerinti tagállam illetékes hatóságának a 2–5. cikkben meghatározottak szerint benyújtandó információnak a vállalkozás központi ügyviteli helyére kell kiterjednie.
   8. cikk
   A természetes személy befektetési vállalkozások, vagy az egyetlen természetes személy által irányított jogi személy befektetési vállalkozások irányítására alkalmazandó követelmények
   (1)   Az illetékes hatóság csak akkor engedélyezheti a kérelmező természetes személyt vagy egyetlen természetes személy által irányított jogi személyt befektetési vállalkozásként, ha:
   
               a)
            
            
               az illetékes hatóságok rövid időn belül fel tudják venni a kapcsolatot a természetes személlyel;
            
         
               b)
            
            
               a természetes személy elegendő időt tud fordítani erre a funkcióra;
            
         
               c)
            
            
               a befektetési vállalkozás irányító testületei vagy szabályzatai felhatalmaznak egy személyt az igazgató közvetlen helyettesítésére és összes feladatának ellátására, ha utóbbi ezek ellátására nem képes;
            
         
               d)
            
            
               az előző pont szerint felhatalmazott személynek kellően jó hírnévvel és elegendő tapasztalattal kell rendelkeznie az igazgató helyettesítéséhez a hiányzás ideje alatt, vagy amíg új igazgatót ki nem jelölnek, hogy biztosított legyen a befektetési vállalkozás megbízható és prudens irányítása. A természetes személy befektetési vállalkozások esetében felhatalmazott személynek a vállalkozás felszámolása során a fizetésképtelenségi szakértők és az érintett hatóságok segítése céljára is rendelkezésre kell állnia. A szóban forgó személynek a szükséges mértékben rendelkezésre kell állnia e funkció ellátásához.
            
         (2)   A természetes személy vagy egyetlen természetes személy által irányított jogi személy kérelmező befektetési vállalkozásnak az engedélyezési eljárása részeként az illetékes hatóság rendelkezésére kell bocsátania az e cikk (1) bekezdésének d) pontja szerint felhatalmazott személlyel kapcsolatban a 4. cikk (1) bekezdésének a), c), d), e) és f) pontjában felsorolt információkat.
   9. cikk
   A befolyásoló részesedéssel rendelkező részvényesekre és tagokra alkalmazandó követelmények
   Az illetékes hatóságnak ellenőriznie kell, hogy a 2014/65/EU irányelv II. címének megfelelően befektetési vállalkozásként történő engedélyezésért folyamodó kérelmező kérelme kellő garanciát kínál a vállalkozás megbízható és prudens irányítására, úgy, hogy az összes következő szempont alapján értékeli a javasolt befolyásoló részesedéssel rendelkező részvényesek vagy tagok alkalmasságát, tekintettel az egyes javasolt befolyásoló részesedéssel rendelkező részvényeseknek és tagoknak a befektetési vállalkozásra gyakorolt valószínűsíthető befolyására:
   
               a)
            
            
               a befektetési vállalkozás üzleti tevékenységét a jövőben irányító bármely személy jó hírneve és tapasztalata;
            
         
               b)
            
            
               a javasolt befolyásoló részesedéssel rendelkező részvényesek és tagok jó hírneve;
            
         
               c)
            
            
               a javasolt befolyásoló részesedéssel rendelkező részvényesek és tagok pénzügyi stabilitása, különösen a befektetési vállalkozásban folytatott és tervezett üzleti tevékenységtípusokkal kapcsolatban;
            
         
               d)
            
            
               annak kérdése, hogy a befektetési vállalkozás képes lesz-e teljesíteni és folyamatosan teljesíteni a 2014/65/EU irányelv 15. cikkében és adott esetben a 2002/87/EK (6) és a 2013/36/EU európai parlamenti és tanácsi irányelvben (7) meghatározott prudenciális követelményeket és különösen, hogy vajon az a csoport, amelynek részévé válik, olyan szerkezetű-e, amely lehetővé teszi a hatékony felügyelet gyakorlását, az illetékes hatóságok közötti hatékony információcserét és az illetékes hatóságok közötti hatáskörmegosztás meghatározását;
            
         
               e)
            
            
               léteznek-e ésszerű okok annak feltételezésére, hogy a befektetési vállalkozás engedélyezésével kapcsolatban pénzmosást vagy terrorizmusfinanszírozást követnek vagy követtek el vagy kísérelnek vagy kíséreltek meg a 2005/60/EK európai parlamenti és tanácsi irányelv (8) 1. cikke értelmében, vagy hogy a befektetési vállalkozás engedélyezése növelheti annak kockázatát.
            
         10. cikk
   A felügyeleti funkciók hatékony gyakorlása
   Az a csoportszerkezet, amelyen belül a befektetési vállalkozás működni fog, a 2014/65/EU irányelv 10. cikke (1) és (2) bekezdésének alkalmazásában az illetékes hatóság felügyeleti funkciója gyakorlását akadályozónak minősül a következő esetek bármelyikében:
   
               a)
            
            
               összetett és nem eléggé átlátható;
            
         
               b)
            
            
               a csoporthoz tartozó vállalkozások földrajzi helyzetével rendelkezik;
            
         
               c)
            
            
               a csoporthoz tartozó vállalkozások által végzett olyan tevékenységeket foglal magában, amelyek akadályozhatják az illetékes hatóságot abban, hogy hatékonyan értékelje a befolyásoló részesedéssel rendelkező részvényesek vagy tagok alkalmasságát vagy a befektetési vállalkozással való szoros kapcsolatok befolyását.
            
         11. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ez a rendelet a 2014/65/EU irányelv 93. cikke (1) bekezdésének második albekezdésében először szereplő dátumtól alkalmazandó.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. július 14-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 173., 2014.6.12., 349. o.
   
   
      (2)  Az Európai Parlament és a Tanács 1995. október 24-i 95/46/EK irányelve a személyes adatok feldolgozása vonatkozásában az egyének védelméről és az ilyen adatok szabad áramlásáról (HL L 281., 1995.11.23., 31. o.).
   
      (3)  Az Európai Parlament és a Tanács 2010. november 24-i 1095/2010/EU rendelete az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
   
      (4)  Lásd e Hivatalos Lap 32. oldalát.
   
      (5)  Az Európai Parlament és a Tanács 2013. június 26-i 575/2013/EU rendelete a hitelintézetekre és befektetési vállalkozásokra vonatkozó prudenciális követelményekről és a 648/2012/EU rendelet módosításáról (HL L 176., 2013.6.27., 1. o.).
   
      (6)  Az Európai Parlament és a Tanács 2002. december 16-i 2002/87/EK irányelve a pénzügyi konglomerátumhoz tartozó hitelintézetek, biztosítóintézetek és befektetési vállalkozások kiegészítő felügyeletéről, valamint a 73/239/EGK, a 79/267/EGK, a 92/49/EGK, a 92/96/EGK, a 93/6/EGK és a 93/22/EGK tanácsi irányelvek, illetve a 98/78/EK és 2000/12/EK európai parlamenti és tanácsi irányelvek módosításáról (HL L 35., 2003.2.11., 1. o.).
   
      (7)  Az Európai Parlament és a Tanács 2013. június 26-i 2013/36/EU irányelve a hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről (HL L 176., 2013.6.27., 338. o.).
   
      (8)  Az Európai Parlament és a Tanács 2005. október 26-i 2005/60/EK irányelve a pénzügyi rendszereknek a pénzmosás, valamint terrorizmus finanszírozása céljára való felhasználásának megelőzéséről (HL L 309., 2005.11.25., 15. o.).